《南楼令 潞城秋兴》
清代·叶绍本

萧瑟晚风寒。征衣白袷单。悄冰轮、飞上云端。谁道木犀香正暖，早霜意、近秋残。

一水绕榆关。红龙塞接连。护神京、万雉岿然。尚忆当年持斧客，驰羽骑、擘吟笺。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。